# Agrippa d'Aubigné - Œuvres complètes tome troisième, 1874/Hécatombe à Diane
## LE PRIMTEMS DU SIEUR D’AUBIGNÉ
### I.

Accourez au secours à ma mort violente, Amans, nochers experts en la peine où je suis, Vous qui avez suivi la route que je suis Et d’amour esprouvé les flots & la tourmente.
Le pilote qui voit une nef perissante, En l’amoureuse mer remarquant les ennuis Qu’autrefois il risqua, tremble & luy est advis Que d’une telle fin il ne pert que l’attente.
Ne venez point ici en espoir de pillage ; Vous ne pouvez tirer profit de mon naufrage : Je n’ay que des souspirs, de l’espoir, & des pleurs.
Pour avoir mes souspirs les vents lèvent les armes, Pour l’air font mes espoirs volagers & menteurs, La mer me fait perir pour s’enfler de mes larmes.

### II.

En un petit esquif esperdu, malheureux, Exposé à l’horreur de la mer enragee, Je disputoy’ le sort de ma vie engagee Avecq’ les tourbillons des bises outrageux.
Tout accourt à ma mort : Orion pluvieux Creve un déluge espais, & ma barque chargee De flotz avecq’ ma vie estait my submergee, N’ayant autre secours que mon cry vers les Cieux.
Aussitost mon vaisseau de peur & d’ondes vuide Reçeut à mon secours le couple Tindaride, Secours en desespoir, oportun en destresse ;
En la Mer de mes pleurs porté d’un fraile corps, Au vent de mes souspirs pressé de mille morts, J’ay veu l’astre beçon des yeux de ma Deesse.

### III.

Miséricorde, ô Cieux, ô Dieux impitoyables, Espouvantables flots, o vous palles frayeurs Qui mesme avant la mort faites mourir les cœurs. En horreur, en pitié voyez ces misérables !
Ce navire se perd, desgarny de ses cables, Ces cables ses moyens, de ses espoirs menteurs ; La voile est mise à bas, les plus fermes rigueurs D’une fiere beauté sont les rocs imployables ;
Les mortels changements sont les sables mouvant, Les sanglots sont esclairs, les souspirs font les vents, Les attentes sans fruict sont escumeuses rives
Où aux bords de la mer les esplorés Amours Vogans de petits bras, las & foible secours, Aspirent en nageant à faces demivives.

### IV.

Combattu des vents & des flots, Voyant tous les jours ma mort preste Et abayé d’une tempeste D’ennemis, d’aguets, de complots,
Me resveillant à tous propos, Mes pistolles dessoubs ma teste, L’amour me fait faire le poete, Et les vers cerchent le repos.
Pardonne moy, chere Maistresse, Si mes vers sentent la destresse, Le soldat, la peine & l’esmoy :
Car depuis qu’en aimant je souffre, Il faut qu’ils sentent comme moy La poudre, la mesche, & le souffre.

### V.

Ronsard, si tu as sçeu par tout le monde espandre L’amitié, la douceur, les grâces, la fierté, Les faveurs, les ennuys, l’aise & la cruauté, Et les chastes amours de toy & ta Cassandre :
Je ne veux à l’envy, pour sa niepce entreprendre D’en rechanter autant comme tu as chanté, Mais je veux comparer à beauté la beauté, Et mes feux à tes feux, & ma cendre à ta cendre.
Je sçay que je ne puis dire si doctement, Je quitte le sçavoir, je brave l’argument Qui de l’escript augmente ou affoiblit la grâce.
Je sers l’aube qui nait, toi le soir mutiné, Lorsque de l’Océan l’adultère obstiné Jamais ne veut tourner à l’Orient sa face.

### VI.

J’entreprens hardiment de te rendre eternelle, Targuant de mes escripts ton nom contre la Mort, Mais en t’eternisant je ne travaille fort ; Ta perfection n’est en aucun poinct mortelle,
Rien n’est mortel en toy, ta chasteté est telle Que le temps envieux ne luy peut faire tort. Tes dons, thresors du Ciel, ton nom exemptz du port Et du fleuve d’oubly ont la vie immortelle.
Mesmes ce livre heureux vivra infiniment Pour ce que l’infiny sera son argument. Or je rend grâce aux Dieux de ce que j’ay servie
Toute perfection de grace & de beauté, Mais je me plein’ à eux que ta sévérité, Comme sont tes vertus, aussi est infinie.

### VII.

D’un outrageux combat la Fortune & l’Amour Me veulent ruiner & me veulent bien faire : L’Amour me veut aider, & Fortune contraire Le brouille en le trompant de quelque nouveau tour.
L’un fit dedans les yeux de Diane sejour, Luy embrasa le cœur & l’ame débonnaire, L’autre lui opposa une troupe adversaire De malheurs pour sa mort & pour mon dernier jour.
Diane assiste moy, notre perte est commune, Faisons rompre le col à l’injuste Fortune Inconstante, fascheuse, & qui nous a trahis.
Combattons pour l’Amour, c’est pour nous, ma Maistresse, Loge le dans mon cœur & au tien, ma Deesse, Qu’il ait passages forts, la langue & le pais.

### VIII.

Ouy, mais ainsi qu’on voit en la guerre civile Les débats les plus grands du faible & du vainqueur De leur doubteux combat laisser tout le malheur Au corps mort du pais, aux cendres d’une ville.
Je fuis le champ sanglant où la fureur hostile Vomit le meurtre rouge, & la scytique horreur Qui saccage le sang, richesse de mon cœur, Et en se débattant font leur terre stérile.
Amour, Fortune, helas ! appaisez tant de traicts, Et touchez dans la main d’une amiable paix : Je fuis celuy pour qui vous faictes tant la guerre.
Assiste, Amour, tousjours à mon cruel tourment ! Fortune, appaise toy d’un heureux changement, Ou vous n’aurez bientost ny dispute, ny terre.

### IX.

Ce qui a esgalé aux cheveulx de la terre Les tours & les chasteaux qui transpercent les cieux, Ce qui a renversé les palais orgueilleux, Les sceptres indomptez eslevez par la guerre,
Ce n’est pas l’ennemy qui un gros camp asserre, Menace & vient de loin redouté, furieux : Ce sont les citoyens, esmeuz, armés contr’eux, Le bourgeois mutiné qui soy mesme s’enferre.
Tous mes autres haineux m’attaquans n’avoyent peu Consommer mon espoir, comme sont peu à peu Le débat de mes sens, mon courage inutile,
Mes souspirs eschauffez, mes desirs insolents, Mes regrets impuissants, mes sanglots violents, Qui font de ma raison une guerre civile.

### X.

Bien que la guerre soit aspre, fiere & cruelle Et qu’un doubteux combat desrobbe la douceur, Que de deux camps meslez l’une & l’autre fureur Perde son esperance, & puis la renouvelle,
En fin lorsque le champ par les plombs d’une grelle Fume d’ames en haut, ensanglanté d’horreur, Le soldat desconfit s’humilie au vainqueur, Forçant à joinctes mains une rage mortelle.
Je suis porté par terre, & ta douce beauté Ne me peut faire croire en toy la cruauté Que je sen’ au frapper de ta force ennemie :
Quand je te cri’ mercy, je me metz à raison, Tu ne veux [me] tuer, ne m’oster de prison, Ny prendre ma rançon, ny me donner la vie.

### XI.

L’Amour pour me combattre a de vous emprunté Vostre grace celeste & vostre teint d’yvoire, Vos yeux ardentz & doux & leur prunelle noire, Vainqueur par vostre force & par vostre beauté
Des traicts que vous avez à ce voleur presté. Non à vous, mais à luy il appreste une gloire, Si tres douce au vaincu qu’il aime la victoire Et mourir par le fer dont il est surmonté :
Madame, j’ayme mieux qu’Amour vainqueur me tue, Me ravissant par vous, le sens, l’ame & la veue Que si vous luy ostiez les armes & le cœur ;
Mais si vous me donnez un jour par la poignee La beauté ennemie, & la grâce esloignee, Lors vous triompheriez par moy d’un Dieu vainqueur.

### XII.

Souhaitte qui voudra la mort inopinee D’un plomb meurtrier & prompt au hazard envoyé, D’un coutelas bouchier, d’un boulet foudroyé, Crever poudreux, sanglant, au champ d’une journee ;
Souhaitte qui voudra une mort entournee De medecins, de pleurs, & un lict coutoyé D’heritiers, de criards, puis estre convoyé De cent torches en feu à la fosse ordonnee ;
Je ne veux pour la solde estre au champ terrassé, On est aujourd’huy trop mal récompensé : Je trouve l’autre mort longue, bigotte & folle ;
Quoy donc ? bruslé d’amour que Diane en douleurs Serre ma triste cendre infuse dans ses pleurs Puis au sein d’Artemise un tombeau de Mausole.

### XIII.

Diane, aucunes fois la raison me visite Et veut venir loger en sa place, au cerveau. Mais elle est estrangere, & un hoste nouveau Qui ne la cognoist point, la chasse & met en fuitte,
II gaigne mes desirs, les agace & despite, Encontre ma raison, & bravant de plus beau Mes pensers subornez, il arme d’un monceau De fleches & de feux qu’ilz portent à sa fuitte.
Ha desirz esgarez ! ah esclaves d’amour ! Ha ! mes traistres pensers ! vous maudirez le jour Que l'amour vous arma pour combattre le droict.
La Royne naturelle est tousjours la plus forte : « Point, ce dirent ces fols, le plus fort nous emporte, L'amour surmonte tout, qui luy resisteroit ? »

### XIV.

Je vis un jour un soldat terrassé, Blessé à mort de la main ennemie ; Avecq’ le sang l’ame rouge ravie Se debattoit dans le sein transpercé.
De mille mortz ce perissant pressé Grinçoit les dents en l’extreme agonie, Nous prioit tous de luy haster la vie : Mort & non mort, vif non vif fut laissé.
« Ha, di-je allors, pareille est ma blesseure, Ainsi qu’à luy ma mort est toute seure, Et la beauté quy me contraint mourir
Voit bien comment je languy’ à sa veue, Ne voulant pas tuer ceux qu’elle tue; Ny par la mort un mourant secourir. »

### XV.

Lorsque nous assaillons un fort bien defendu Muny de gentz de bien, d’assiette difficile, Le cœur, l’envye en croist, tant plus inaccessible Et dur à surmonter est le bien prétendu.
Le butin n’est plaisant qui est si tost rendu, L’amitié qui nous est trop prompte & trop facile Rend l’or à bon marché & un grand threfor vile, Et le fort bien tost pris aussi tost est perdu.
Il faut gaigner, garder une place tenable : La gentille malice en la dame est loüable, Par l’opiniastreté l’amant est embrasé.
Douce victoire, à peine ay-je fait preuve en somme Que c’est le naturel de l’amitié de l’homme D’affecter l’impossible & mespriser l’aisé.

### XVI.

Quand je voy’ ce chasteau dedans lequel abonde Le plaisir, le repos, & le contentement, Si superbe, si fort, commandé fierement D’un marbre cannelé, & de mainte tour ronde,
Je vironne à l’entour. & en faisant la ronde J’oppose à mon plaisir, le dangier, le torment, Et contre tout cela l'Amour fait vaillamment Vaincre par les desirs toutes les peurs du monde :
L’Amour commande là, qui d’un traict rigoureux Perce les conquerans, meurtrit les amoureux. Le fier me refusa, quand de sa garnison
Je demandoy’ un jour la paye vive ou morte, Je veux à coup perdu me jetter dans la porte Pour y avoir logis, pour le moins, en prison.

### XVII.

Somme c’est un chasteau basti de diamans, Couvert de lames d’or richement apurees Où les trois Graces sont fierement emmurees, Se servantz des hauts Cieux & des quatre elementz.
Nature y mit son tout, sa richesse & son sens, Pour prouver ses grandeurs estre démesurees, Elle enferma dehors les ames enferrees, L’ardeur & les desirs des malheureux amantz.
Que me sert donc cest or & cest azur tant riche, Ceste grandeur qui n’est plus royale que chiche De donner à ses coups le beaume de ma vie ?
Thresor inaccessible, helas, j’aimeroy’ mieux Que moins foible, moins beau, & moins proche des Cieux Tu fusses beaucoup moindre, & moins mon ennemye !

### XVIII.

Qui pourroit esperer en ayant affronté Cest œil imperieux, ceste celeste face ? Mais qui n’espereroit voyant sa douce grace, Affriandé du miel d’une telle beauté ?
Qui pourroit esperer rien que severité De ce visage armé d’une agreable audace, Et qui n’esperera de pouvoir trouver place En un lieu que merite un labeur indompté ?
Je ne puis esperer sachant mon impuissance. J’espère & fay chemin d’une folle espérance ; Si mon courage haut ne reussit à point,
Ny les fureurs du feu, ny les fers d’une fleche Ne m’empescheront pas de voler à la breche, Car l'espoir des vaincus est de n’esperer point.

### XIX.

Je sen bannir ma peur & le mal que j’endure, Couché au doux abry d’un mirthe & d’un cypres, Qui de leurs verds rameaux s’accolans prés à prés Encourtinent la fleur qui mon chevet azure,
Oyant virer au fil d’un muzisien murmure Milles Nymphes d’argent, qui de leurs flotz secrets Bebrouillent en riant les perles dans les prets, Et font les diamans rouller à l'adventure
Ce bosquet de verbrun qui cest’ onde obscurcist, D’Eschos armonieux, & de chants retentist. O sejour amiable ! ô repos pretieux !
O giron, doux support au chef qui se tourmente ! 0 mes yeux bien heureux esclairez de ses yeux, Heureux qui meurt icy & mourant ne lamente !

### XX.

Nous ferons, ma Diane, un jardin fructueux : J’en seray laboureur, vous dame & gardienne. Vous donnerez le champ, je fourniray de peine, Afin que son honneur soit commun à nous deux.
Les fleurs dont ce parterre esjouira nos yeux Seront verds florissants, leurs subjects sont la graine, Mes yeux l’arroseront & seront sa fontaine, Il aura pour zephirs mes souspirs amoureux ;
Vous y verrez niellés mille beautez escloses, Soucis, œillets & lys, sans espines les roses, Encolie & pensee, & pourrez y choisir
Fruicts succrez de duree, aprés des fleurs d’attente, Et puis nous partirons à vostre choix la rente : A moy toute la peine, & à vous le plaisir.

### XXI.

Vous qui avez escrit qu’il n’y a plus en terre De Nymphe porte-fleche errante par les bois, De Diane chassante ainsi comme autres fois Elle avoit fait aux cerfs une ordinaire guerre,
Voyez qui tient l’espieu ou eschauffe l’enferre, Mon aveugle fureur, voyez qui sont ces doigtz D’albastre ensanglantés, marquez bien le carquois, L’arc & le dard meurtrier, & le coup qui m’aterre,
Ce maintien chaste & brave un cheminer accord : Vous diriez à son pas, à sa fuitte, à son port, A la face, à l’habit, au croissant qu’elle porte,
A son œil qui domptant est toujours indompté, A sa beauté severe, à sa douce beauté Que Diane me tuë, & qu’elle n’est pas morte.

### XXII.

Le peinctre qui voudroit animer un tableau D’un Printemps bien feuri ou y feindre une glace De cristal reluisant, ou l’azur & la face Du Ciel, alors qu’il est plus serein & plus beau,
S’il vouloit faire naistre au bout de son pinceau Le front de la Ciprine, ou retirer sa grace, Ou l’astre qui des Cieux tient la premiere place, Alors que son plein rond il refait de nouveau,
Qu’il imite, s’il peut, le front de ma Deesse, Mais qu’il se garde bien que son arc ne le blesse. S’il fait, Pycmalion, la mère de Cynire,
Qu’il voye prendre vie à ce qu’il aura peint, Il fera par les maulx qu’il en aura contraint Le tableau parricide & le pinceau maudire.

### XXIII.

Si je pouvoy’ porter dedans le sein, Madame, Avec mon amitié celle que j’ayme aussi, Je ne me plongeroy’ au curieux soucy Qui devore mes sens d’une amoureuse flamme.
Doncques pour arrester l’aiguillon qui m’entame, Donnez moy ce pourtraict, où je puisse transy Effacer vostre teint d’un désir endurci, Devorant vos beautés de la faim de mon ame,
Mourir comme mourut Laodamie, allors Que de son ami mort elle embrassa le corps, De ses ardents regretz rechauffant cette glace,
Mourir, vous contemplant, de joye & de langueur. J’ay bien dessus mon cœur portraicte vostre face De la main de l’amour, mais vous avez mon cœur.

### XXIV.

Povre peinctre aveuglé, qu’est-ce que tu tracasse A ce petit pourtraict où tu perds ton latin, Essayant d’esgaler de ton blanc argentin Ou du vermeil, le lys & l’œillet de sa face ?
Ce fat est amoureux, & veut gaigner ma place : II ny peint pour le front, la bouche & le tetin ; Sors de là, mon amy, je suis un peu mutin : Madame, excusez moy, car j’y ay bonne grace,
Ces coquins n’ont crayon à vos couleurs pareil, Ny blanc si blanc que vous, ny vermeil si vermeil. Tout ce qui est mortel s’imite, mais au reste
Les peinctres n’ont de quoy représenter les Dieux, Mais j’ay desja choisi dans le threfor des Cieux Un celeste crayon pour peindre le celeste.

### XXV.

Que je foy donc le peinctre, il m’a quitté la place, Rengainé son pinceau : je veux bien faire mieux Qu’en un tableau mortel, qui bien tost sera vieux Et qui en peu de temps se pourrit & s’efface ;
Je pein’ ce brave front, Empereur de ta face, Tes levres de rubis, l’or de tes blonds cheveux, L’incarnat de ta jouë & le feu de tes yeux, Puis le succre du tout, le lustre de ta grace,
Je peins l’orgueil mignard qui pousse de ton sein Les souspirs enfermez, l’yvoire de ta main. Un peinctre ne peut plus : j’en sçay bien plus que luy,
Je fay ouir ta voix, & sentir ton haleine Et ta douceur, & si on sçaura par ma peine Que la lame, ou bien l'ame, est digne de l’estuy.

### XXVI.

Autant de fois que vostre esprit de grace Fera mouvoir un esclat de vos yeux Sur ce pourtraict, en cela plus heureux Que n’est l’absent duquel il peint la face,
Autant de fois il faudra que j’efface Par ce tableau vos mespris oublieux. Vous me verrez & ne verrez mes feux Qui n’ont laissé exempte aucune place :
Autant de fois vous reverrez celuy Qui se hayant, vous aime & son ennuy, Mais on ne peut en ce tableau voir comme
De toutes parts je brusle peu à peu, Ou autrement ce ne seroit qu’un feu Qui n’auroit rien que la forme d’un homme.

### XXVII.

Qui void le Dieu aux blonds cheveux En quittant la mer son hostesse Friser en l'air l'or de sa tresse, Voilé de son chef pretieux,
Qui void l’æther proche des Cieux Ou bien la forme menteresse, La pluie d’or & la finesse Du plus adultere des Dieux,
Cestuy là verra la peinture De l’or & de la cheveleure Qui efface, passe & surmonte
Le soleil & abbaisse encor En mesprisant la pluie d’or, L’æther qui se cache de honte.

### XXVIII.

Non, ce ne sont point deux couraux. Œillets cramoisis, ny encore Une bouche : ce que j’adore Merite bien des noms plus hautz,
C'est Iris treve de mes maux. L’arc que le Ciel nous recolore Fait la paix, celuy que j’honore Fend l'orage de mes travaux.
Sois propice à mes vœuz ; ma veue Ne fois de ton arc despourveuë, Des Dieux la messagere & fille
Par qui le nuage est chassé, Quand l’humeur de mes yeux distille Du ciel de son front courroucé.

### XXIX.

Vertomne estant bruslé d’un tel feu que le mien, Pipé qu’il fust des yeux de la nymphe Pomone, Pour amolir le sein de sa dame felonne Changea comme il voulut de forme & de maintien.
Mais helas mon pouvoir n’est tel que fust le sien ! II s’habilla en vieille à la teste grisonne, El puis en Adonis, & lors jouit Vertomne De ce qu’il adorait pour son souverain bien.
Je suis bien seur du poinct, vous n’aimez pas, Deesse, Le front ensillonné d’une froide vieillesse, Un marcher tremblottant, deux yeux pasles, ternis ;
Si j’etois en ma forme inconstant & muable, Je formeroy’ mon corps pour le aire amiable . Comme mon ame est belle, il seroit Adonis.

### XXX.

Si tost que vostre coche a peu ensemble avoir Un amour si tres ferme, & si tres preécieuse. Indigne de porter charge si gratieuse, Un desplaisir esgal il nous fit recevoir.
Il est versé par terre, en cela je puis voir Que fortune ne veut m’estre si rigoureuse Que si elle n’estoit que pour vous malheureuse ; Si j’interprète mal, je me veux decepvoir :
Doux bien, douce douleur qui nous fera commune, Je me desdi’ du mal que j’ay dit de fortune Si mon mal & mon bien font unis avecq’vous ;
Je ne vous cerche pas compagne en ma tristesse, Mais j’aimeroy fortune, & ses coups seront doux Si la playe d’amour nous unist, & nous blesse.

### XXXI.

Dans le parc de Thaly j’ay dressé deux plansons Sur qui le temps faucheur ny l’ennuyeuse estorse Des filles de la Nuict jamais n’aura de force, Et non plus que mes vers n’esteindra leurs renoms.
J’ay engravé dessus deux chiffres nourrissons D’une ferme union qui avec leur ecorce Prend croissance & vigueur, & avecqu’eux s’efforce D’acroistre l’amitié comme croissent les noms ;
Croissez, arbres heureux, arbres en qui j’ay mis Ces noms & mon ferment, & mon amour promis. Auprès de mon ferment je metz ceste prière :
« Vous Nymphes qui mouillez leurs pieds si doucement, Accroissez ses rameaux comme croist ma misere, Faites croistre ses noms ainsi que mon tourment. »

### XXXII.

Je dispute pour vous contre ceste lignee, Tige de tant de Ducs, de Princes & Seigneurs, Puis je debas l’honneur de vos prédecesseurs Contre vous qu’un tel sang a la terre donnee.
Je suis en tel combat que mon ame estonnee Balance inconstamment à vos divins honneurs, Ores pour vos vertus, ores pour vos grandeurs. Pour l'honneur & pour l'heur auquel vous estes nee.
Ce nom Salviati s’esleve jusqu’aux cieux, Vostre perfection n’imite que les Dieux. J’estime la grandeur une celeste grace.
Ce don n’est rien, s’il n’est d’autres dons decoré : C’est beaucoup d’estre ainsi de sa race honoré, Mais c’est encores plus d’estre honneur de sa race.

### XXXIII.

Je veux le louer, te chanter, Dire ta beauté nonpareille, Benigne & gratieuze oreille Qui prens plaisir à m’escouter ;
Mes cris ne t'ont peu desgoutter : Si je suis prest, tu t'appareille, Ta douceur à mon mal pareille Lamente en m’oyant lamenter,
Honnestle, douce & debonnaire Tu escoutes bien ma prière : C’est pourquoy ainsi je t’appelle,
Mais si tu fais contre raison De la sourde à mon oraison. Tu seras mal faite & moins belle.

### XXXIV.

Guerre ouverte, & non point tant de subtilitez : C’est aux faibles de cœur qu’il faut un advantage. Pourquoy me caches-tu le Ciel de ton visage De ce traistre satin, larron de tes beautez ?
Tu caches tout horsmis les deux vives clartez Qui m’ont percé le cœur, esblouy le courage, Tu caches tout horsmis ce qui me fait dommage, Ces deux brigands, tyrans de tant de libertez ;
Belle, cache les rais de ta divine veuë. Du reste si tu veux, chemine toute nuë, Que je voye ton front, & ta bouche & ta main.
Amour ! que de beautez, que de lys, que de rozes. Mais pourquoy retiens-tu tes pommettes encloses ! Je t'ay monstré mon cœur, au moins monstre ton sein.

### XXXV.

Je ne sçay s’il te souviendroit Qu’en ta main blanche & grasselette Mesloit de liaison bien faicte Ton doigt mescogneu de mon doigt,
En ce las d’amour se perdoit Comme au cep mon ame subjecte, Nous chantions d’une main muette Le feu qui au sein se fondoit ;
Si tu es fine assez, devine Ce que sur nos doigts j’imagine Qui sont entrelassez ainsi,
Si tu devines nos pensees Qui s’accorderont en ceci Comme nos doigts sont enlassez.

### XXXVL

Tu m’avois demandé, mignonne. De Paris quelque nouveauté : Le nouveau plaist à ta beauté, C’est la nouveauté qui mestonne.
Je n’ay veu depuis ta personne Rien qui doive estre souhaité, Ainsi je n’ay rien apporté Que ce cristal que je te donne.
Que di-je, je ne pouvoy’ mieux Pour monstrer ensemble à tes yeux, Mon feu, ta beauté merveilleuse.
C’est nouveauté ! tu n’en crois rien, J’espère que par ce moyen De toy tu seras amoureuse.

### XXXVII.

Yeux enchanteurs, les pipeurs de ma veuë, Veuë engeolleuze, haineuze de mes yeux, Face riante à ma mort, à mon mieux, Cesle beauté cache l'ame incogneuë ;
Tu as surpris ma vie à l'impourveuë, Mais surpren’ moy, comme du haut des Cieux Diane fit qui surprit otieux Endymion, couverte d’une nuë,
Car je suis tien aussi bien comme luy, Son heur me fuit, j’empoigne son ennuy, A luy & moy ta puissance est commune,
Mais las ! je veille & il fust endormy, Il fust aimé, & je ne fuis qu’amy Qui sans baiser me morfonds à la lune !

### XXXVIII.

N’a doncques peu l'amour d’une mignarde rage, D’un malheur bien heureux, d’un malheureux bonheur Combatre vostre ennuy, & mesler la couleur D’un œillet sur le lys de vostre blanc visage.
C’est à ceste blancheur que l’amour fait hommage, C’est l’honneur de vos yeux, c’est encor l’autre honneur Qui rid en vostre front, mais c’est plus tost malheur Qu’un bon heur, car un bien ne peut faire dommage ;
Diane, je sçay bien : vous estes de bon or, Mais il est blemissant, pour ce qu’il n’a encor Prins couleur aux chaleurs d’une ardente fournaize ;
Ayez pitié de vous, & comme peu à peu La flamme roussist l’or, l’amour soit vostre feu Et que je soy’ l’orphevre, & l’hymen soit la braize.

### XXXIX.

Va-t-’en dans le sein de ma mye, Sonnet plus mignon, plus heureux Que ton maistre, & que l’amoureux Qui aimant, bruslant, ne s’ennuye.
Tu vas, je ne t’en porte envie, Estre devoré de ses yeux, Avoir un accueil gracieux Et je ne la voy’ qu’ennemie :
Elle t’ayme & elle est si belle ! Ne devien’ pas amoureux d’elle, Ce papier ne peut faire ennuy,
Mais pour le lieu où on le porte, Je voudroy’ faire en quelque sorte Un change de moy & de luy.

### XL.

Vos yeux ont honoré d’une celeste veuë Mon labeur guerdonné des peines de vos yeux, Vous avez coloré d’un clin d’œil gracieux Mon papier blemissant du jour de vostre nuë.
Le laboureux trainant le soc de la charrue, Importuné des ventz & d’un temps pluvieux Est ainsi soulagé, quand le soleil des cieux Luy rayonne le chef, saillant à l’impourveuë.
J’ay plus vostre renom que mes peines chanté, Et quoyque repoussé, affligé, maltraicté, Si est-ce que pourtant mon stile ne se change.
Ne mesprisez les vers qui vous ont en tel prix, Et lisez de bon cœur mes cris & mes escripts, Et vous lirez mes maux avec vostre louange.

### XLI.

L’Hyver à la teste grisonne Gagea que le ciel luy donnoit Une blancheur qu’il oseroit Monstrer pour braver ma mignonne :
Le ciel force neige luy donne ; Le vieillard qui par là pensoit Avoir gaigné, me demandoit Le prix que sa victoire ordonne :
« Nous allons guetter au matin Ma belle qui, au blanc satin, Faisoit honte aux lys, & aux fleurs. »
Le vieillard se dédit & tremble Voyant le lustre, & les couleurs De ma mie & la neige ensemble.

### XLII.

Auprés de ce beau teinct le lys en noir se change, Le laict est bazané auprés de ce beau teinct, Du cygne la blancheur auprés de vous s’esteinct, Et celle du papier où est vostre louange.
Le succre est blanc, & lorsqu’en la bouche on le range Le goust plaist, comme faict le lustre qui le peinct, Plus blanc est l’arcenic, mais c’est un lustre feinct, Car c’est mort, c’est poison à celuy qui le mange.
Vostre blanc en plaisir taint ma rouge douleur. Soye douce du goust, comme belle en couleur, Que mon espoir ne soit desmenty par l’espreuve,
Vostre blanc ne soit point d’aconite noircy, Car ce sera ma mort, belle, si je vous trouve Aussi blanche que neige & froide tout ainsi.

### XLIII.

Il te doit souvenir Diane, en mon absence Des marques que ta gorge, & ton bras, & ta main Portent pour tesmoigner que le sort inhumain A grand tort me priva du jour de ta presence,
Car Nature avoit mis fort peu de difference En ce que nous avons d’apparent & d’humain, En cinq marques encor que tu sçais, mais en vain Eust elle de nous deux si chere souvenance ;
Mon bras gauche est marqué de mesme que le tien, Ma main est differente à la tiene de rien, Si que, hors la blancheur, quand elles sont ensemble
Nous les mescognoissons : nous avons, toy & moy, Encor trois seings pareils : Mais quel malheur pourquoy A mon vouloir bruslant ton vouloir ne ressemble !

### XLIV.

Que voy-je ? une blancheur à qui la neige est noire, Des yeux ravis en soy, de soy mesme esblouis, Des oilletz à l’envy des lys espanouis, Des doigts qui prennent lustre à ces marches d’hyvoire,
Mais qu’est-ce qu’en oyant encor ne puis-je croire, Un cœlesle concert, les orbes esjouis, Qui me vole à moy mesme & pille esvanouïs L’ame, le cœur, l’esprit, les sens, & la memoire.
Qui pourroit vous ouir, si belle vous voyant ? Et qui vous pourroit voir si douce vous oyant ? O difficile choix de si hautes merveilles !
Mon coeur s’envole à vous, tout flame & tout desir, Certain de me quitter, incertain de choisir, Le passage des yeux, ou celuy des oreilles !

### XLV.

Veux-tu plaider, Amour ? ou s’il faut que j’endure Les maux que tu me fais ? non, j’ayme mieux plaider. Je t’adjourne, j’informe, & veux te demander La somme & l’interest de tout ce que j’endure,
Tu me repareras l’injustice & l’injure Dont tu use envers moy ; la Raison veut m’aider, Comptons, Amour, tous deux, commence à regarder Mes services passez, & m’en paye l’usure ;
Ma Maistresse sera pour moy à ce besoin : Je la veux pour arbitre, ou juge, ou pour tesmoin, Ouy, je veux qu’elle soit arbitre de ma vie,
Et ne puis recuser, combien que je cognoys Qu’elle n’a droict escript, ne coustume, ne loix, Et que, pour m’achever, elle est juge & partie.

### XLVI.

Tremblant d’une fiebvre bourrelle Je possoy’ la glace en froideur, Puis une fournaise d’ardeur Brusloit mon sang & ma moëlle.
L’amour premièrement me gelle, M’oste l’espérance de peur, Puis sa violente chaleur D’espoir m’eschauffe la cervelle.
Je me pleignoy’ amerement Des longueurs qui si longuement Faisoyent me desplaire ma vie :
L’amour & mon mal’heur fatal De ma fiebvre quarte guerie Me firent entrer en chaud mal.

### XLVII.

En fendant l’estomac de la Saulne argentine Des avirons trenchantz, qui en mille morceaux Faisoyent jaillir en l’air mille bluettes d’eaux, Je tuoy’ dedans l’eau une flamme divine,
Mais j’estoy’ bien deçeu : je sen’ en ma poictrine Doubler mes feux esmeus, mes playes & mes maulx, Vivre, parmi les flots, les eternels flambeaux Qui du ciel en mon sein esprirent leur racine.
Mille Nymphes des bois sortent leur chef d’argent Sur les saulles feuilliez & suivent en nageant De l’œil & de la voix, & mes cris, & mes rames.
Où fuis-tu, malheureux, où cerches-tu repos ? Penses-tu bien que l’eau noye amour & les flammes ? Venus fust nee en mer, & vit parmy les flotz.

### XLVIII.

J’avoy’ juré ma mort & de mes tristes jours La desirable fin, lorsque de ta presence Je me verroy’ banny. Sus donc, Aubigné, pense A te priver du jour, banny de tes amours !
Mais mourir c’est trop peu, je veux languir tousjours, Boire & succer le fiel, vivre d’impatience, M’endormir sur les pleurs de ta meurtriere absence, M’estranger du remede & fuïr mon secours.
N’est-ce pas bien mourir, me priver de ma vie ? Je ne vy’ que de toy, je n’ay donc pas envie De vivre en te laissant, encores je me vouë
A la plus rude mort qui se puisse esprouver ; C’est ainsi qu’on refuze un coup pour achever Au condamne qui doibt languir sur une rouë.

### XLIX.

Si tost que l’amour eust emprissonné mon ame Soubz les estroittes loix d’une grande beauté, Le malheur qui jamais ne peut estre dompté Acheva de tout point mon torment, & fa flamme :
L’un retint mon esprit à jamais prés ma dame, L’autre arrache le corps, çà & là tormenté. Iniquité cruelle, inique cruauté Qui deux poinctz tant unis en deux moitiez entame !
Voila comment je fay’ d’un exil envieux Mes sens nuds de vigueur, sans leur regard mes yeux, Et chasque part de moy est à part inutile.
Si le sang & le cœur ne vivent plus dehors, Si l’esprit separé ne sert de rien au corps, Qui dira que l’exil n’est une mort civile ?

### L.

Quand du sort inhumain les tenailles flambantes Du milieu de mon corps tirent cruellement Mon cœur qui bat encor & pousse obstinement, Abandonnant le corps, ses pleintes impuissantes,
Que je sen’ de douleurs, de peines violentes ! Mon corps demeure sec, abbatu de torment Et le cœur qu’on m’arrache est de mon sentiment. Ces partz meurent en moy, l’une de l’autre absentes,
Tous mes sens esperduz souffrent de ses rigueurs, Et tous esgalement portent de ses malheurs L’infiny qu’on ne peut pour departir esteindre,
Car l’amour est un feu & le feu divisé En mille & mille corps ne peut estre espuisé, Et pour estre party, chasque part n’en esft moindre.

### LI.

Pourquoy, si vous vouliez à jamais me chasser Du soleil de ma vie & hors de vostre grace, N’avez-vous fait mon cœur changer aussi de place, Puis quand il vous eust pleu fuir & desplacer,
Au moins avecq’ l’espoir vous devier effacer Le souvenir de vous : si je perdoy la trace De mes regretz trenchantz, comme de vostre face, Je feroy par un mal un autre mal cesser.
Vous n’estes pitoyable & avez peur de l’estre, Vous fuyez ma raison de peur de la cognoistre. Le juge est impiteux qui bien loin de sa veuë
Fait mourir le captif, pour n’en avoir pitié, Et la playe que m’a faicte vostre amitié Est plus forte que l’œil de celle qui me tuë.

### LII.

Le sot qui espiant mal à propos un astre D’une fauce astrolabe & d’un faux instrument Dit que je vous perdray dedans six mois, il ment. Fortune ne m’est pas si cruelle marastre :
Je veux sçavoir qui est ce mignon, ce folastre, Estropié des yeux & de l’entendement, Luy arracher la barbe, & demander comment Il est si liberal de prescher mon desastre.
Ouy, mais, ce dira il, je le voy par le sort. Regarde donc plus prés, tu y verras ma mort. Voila un coup de pied, astrologue parjure,
Par ton sort, maistre sot, voyois-tu ce malheur ? Desdy’ toy, ou je veux, monsieur le devineur, Voir si tu as preveu ta derniere adventure.

### LIII.

Si cest œil foudroyant qui m’a tant desdaigné N’a peu voir en mon front la poltronne inconstance, N’ay-je point merité en juste recompense D’estre aussi prés admis que je suis esloigné ?
Pense, injuste beauté, si tu m’avois donné Seulement par effay un traict de bienveillance, A quel effort d’amour croistroit ma patience ! De quel brasier mon cœur serait environné,
Voyant luire aux beaux jours d’une face nouvelle Un favorable ris pour un despit rebelle ; Juge quelles seroyent mes ardentes fureurs,
Si la main qui me pousse apprenoit à m’attraire, Si tes amers refus estoyent douces faveurs, Comme on juge le bien à l’esgard du contraire !

### LIV.

Ceux qui n’ont à compter que leurs feinctes douleurs, L’emmielle, le venin du quel ilz empoisonnent, Que le mal contrefaict qu’eux mesmes ilz se donnent, Pour chatoüiller leurs sens de mignardes rigueurs,
Si ces adeloizis eussent fondé leurs pleurs Sur les justes courroux qui mon ame environnent, Les souspirs inconstans qui de leur sein frissonnent Ne seroyent feincts, non plus que feinctes leurs douleurs.
Mais quoy ! de mesmes pleurs leur triste face est teincte Et mesmes signes ont l’amour vray, & la feincte. Que ne puis-je arracher, monstrer mon cœur au jour ?
Que ne fit Jupiter au sein une ouverture ? Las ! faut-il que le temps prouve ce que j’endure, Et que le pis d’aimer soit la preuve d’amour ?

### LV.

J’estoy au grand chemin qui meine les amantz Au jardin de Cipris cueillir la jouissance Des fruictz à demi meurs, d’aigreur, d’impatience, Et usoy’ en ce trac mon espoir & mes ans.
Ce chemin est fascheux, plein de sables mouvantz, D’espines, de rochers, & la tendrette enfance, D’un million de fleurs qu’un pré mignard ageance Montre à gauche un sentier qui pippe les passantz.
Je laisse pour l’aisé, le fascheux & l’utile, Je pren’ le mal trompeur pour le bien difficile, Mais plus je vay’ avant, je m’engage tousjours
Emprisonné des eaux, des fossez & des hayes, Là j’apprins pour l’espoir à devorer les playes Et qu’en beuvant l’amer on mérite le doux.

### LVI.

Celuy qui voit comment je me pais de regretz, De desseins mal astis, d’une esperance vaine, D’un trop tard repentir, d’une peur trop soudaine, Les sanglotz estouffez qui se suivent de prés,
Celuy qui voit comment j’essaye tout expres A me noyer de pleurs au gré d’une inhumaine, Des fouspirs de mon flanc revomissant ma peine, N’ayant tant de cheveux dessus moy aue de trebz,
Celuy là qui me voit, ennemy de mon aise, Brusler opiniastre en cette mesme braise Qu’un amour trop constant a voulu atizer,
Me dit qu’il n’y a point de maistresse si belle Qui puisse meriter qu’on pleure tant pour elle, Ou bien qu’il n’y a point de vers pour la priser.

### LVII.

Chacun souffre son mal : tu ne sens pas ma peine, Mon coeur second, helas ! tu ne sens pas mes maux, Je me veux mal d'autant que j’ayme mes travaux, Ainsi de mon amour je conçoy’ une haine.
Tu touches bien mon poulx hasté de mon haleine, Tu sens bien ma chaleur, ma fiebvre, mes travaux, Tu vois mon œil tourné, tu vois bien les assaulx Qui sont plus que ma vie estre ma mort certaine ;
Mais las ! si tu pouvois souffrir, comme je fays, Ce de quoy je me plein’, je te lairrois le fais De porter seulement le frizon d’une œillade :
Encor’ t’est-il advis que pour rien je me deus ? Mon mal est assez grand pour en empescher deux, Mais le sain oublieux est inique au malade.

### LVIII.

Mille baisers perdus, mille & mille faveurs, Sont autant de bourreaux de ma triste pensee. Rien ne la rend malade & ne l’offensee Que le succre, le rys, le miel, & les douceurs :
Mon cœur est donc contraire à tous les autres cœurs, Mon penser est bizarre, & mon amne insensee Qui ait presente encor’ une choze passee, Crevant de desespoir le fiel de mes douleurs.
Rien n’est le destructeur de ma pauvre esperance Que le passé present : ó dure souvenance Qui me fait de moy mesme ennemy devenir !
Vivez, amans heureux, d’une douce memoire, Faites ma douce mort, que tost je puisse boire En l’oubly dont j’ay soif, & non du souvenir.

### LIX.

Pour faire les tesmoins de ma perte les bois Et les lieux esgarez, pour contraindre les pleines Et les rocz endurcis & les claires fontaines A donner les accentz d’une seconde voix,
Pour faire les eschos respondre par sept fois A ses cris esclatans qui sortent de mes gennes, En redoublant mes cris je redouble mes peines, Je ralume le mal qu’amorty je pensoys.
Mon malheur n’est pas tel que je le puisse feindre, Il se monstre soy mesme, & il sçait bien se pleindre Quand je le veux cacher soubz la clef d’un bon cœur.
J’appelle lascheté trop longue patience : Vrayment taire son mal est signe de constance, Mais c’est la marque aussi d’une foible douleur.

### LX.

Je despite à ce coup ton inique puissance, O nature cruelle à tes propres enfantz, Terre yvre de mon sang, ô astres rougissantz, Bourreaux du ciel injuste, avecq’ leur influence
Je n’ay peur d’eschauffer sur mon outrecuidance Vostre aveugle fureur, vos courroux impuissantz. Ils sont sourds, je le sçay, car mes souspirs cuisantz N’ont peu impetrer d’eux une povre audience ;
Si en les diffamant je les puis faire ouyr, J’auray en les faschant de quoy me resjouir : Ils entendront de moy tant d’estranges desastres
Contraires au destin, contraires à leurs cours, Qu’au lieu d’estre ennemis, j’auray à mon secours La nature, la terre, & le ciel & les astres.

### LXI.

Si ceux là sont damnez qui, privez d’esperance, Sur leur acier sanglant vaincus se laissent choir, Si c’est damnation tomber en desespoir, Si s’enferrer soy mesme est une impatience,
N’est-ce pas se damner contre sa conscience, Avoir soif de poison, fonder tout son espoir Sur un sable mouvant ? hé ! où peut il avoir Pire damnation, ny plus aigre sentence ?
Un mesprisé peut il craindre son dernier jour ? Qui craint Minos pour juge aprés l’injuste amour ? Desdaigné que je suis, comment pourroy-je craindre
Une roche, un Caucase, un autour outrageux, Au prix de mes tormentz ? Je meurs pour avoir mieux, Puisque de deux malheurs il faut choisir le moindre.

### LXII.

Est-il donc vray qu’il faut que ma veuë enchantee Allume dans mon sein l’homicide desir Qui sait haïr ma vie, & pour elle choisir L'aisé saccagement de ma force domptee ?
Puis-je voir sans pleurer ma raison surmontee Laisser mon sens captif par la flamme perir ? Puis-je voir la beauté qui me constraint mourir Se rire en sa blancheur de moy ensanglantee ?
Je maudy’ les fiertéz, les beautez & les cieux, Je maudy’ mon vouloir, mon desir, & mes yeux, Je loueroy’ les beautez, cieux & perseverance,
Si la beauté vouloit animer sa pitié, Si les cieux inclinoyent sur moy son amitié, La dure fermeté, si elle estoit constance.

### LXIII.

Comment veux-je que l’ame, & foible & desolée, Commande à mon desir & corrige mes yeux Eschauffez du divin & des forces des cieux Contre qui toute force en vain est esbranlee ?
Comment peut l'ame humaine eschapper afolee De la mesme rigueur qui fait cent fois les Dieux Perdre leurs dignittez & mourir amoureux ? O ame pour jamais destruicte, ensorcelee !
Je veux bénir les cieux, ma dame, & sa beauté, Je beny mon desir, mes yeux, ma volonté, Car ma perte me plaist, je me plais à ma flamme.
Les Cieux m'ont fait heureux d’aimer en si haut lieu : Ma dame & sa beautés d’homme me font un Dieu, Bruslent le corps pour mettre au ciel d’amour son ame.

### LXIV.

Je ne sçay si je doy’ estimer par raison Le jour ou la saison ou contraire, ou heureux Que je vy’ de ses yeux la flamme gracieuse Empoisonner mes sens d’une douce poison.
Ses deux Souleilz me font heureux en la prison Où loge la douceur & la peine engoisseuse, Mais telle qu’elle soit, ou douce, ou ennuyeuse, De la source du mal j’espère guerison.
Je n’en veux qu’à ces yeux, non aux siens, mais aux miens, Et quand tout est bien dict, & aux miens & aux siens, Car les traistres ont eu entr’eux intelligence :
Les siens plus cauteleux me prindrent endormy Et les miens ne veilloyent que veillantz à demy, Ou bien ils veilloyent trop, volantz ma patience.

### LXV.

Fortune n’eust jamais tant d’inconstance, Tant de malheur, de prompt evenement Que j’ay de peur, de peine, de tourment, En apprenant que c’est qu’obeissance ;
Je suis fascheux aimant vostre présence, Trop grand Seigneur la fuyant sagement, Je ne sçeus oncq’une fois seulement En vous servant me donner patience,
Estant hardy, je suis fol, hazardeux, Si je fuis sage, on m’appelle paoureux. Voyez comment il seroit difficile
De donner loy à la fureur des ventz : J’ay fait naufrage aux rages d’une Scylle. Fuyant Caribde & les scyrthes mouvantz.

### LXVI.

O combien le repos devroit estre plaisant Apres un long chemin, fascheux & difficile ! O combien la santé qui tire le débile Hors du lict par la main, le va favorisant,
Combien, aprés la nuict, le soleil reluisant Fait paroistre au matin son jour doux & utile, Combien aprés l’hyver vault un printemps fertile, Et le zephir douillet aprés le froid cuisant !
Combien aprés la peur est douce l’asseurance, Aprés le desespoir est chere l’esperance, Aprés le sens perdu recouvrer la raison !
O combien à souhait, combien délicieuse Seroit ma liberté aprés ceste prison, Combien au condamné seroit la vie heureuse !

### LXVII.

Docteurs, qui annoncez que nos Espritz ont eu Entrant dedans leur corps, de la main de leur pere, Le choix du bon, pour voir & fuir le contraire, Et que l’arbitre franc du Ciel ils ont reçeu,
Si vous aviez, cagotz, fait preuve de ce feu Qui sçait de mon plaisir ma volonté distraire, Qui fait haïr mon bien & mon malheur me plaire, Et ne pouvoir vouloir, vouloir ce que je suis.
Vous sçauriez que l’esprit se sent de son organe. J’en fis la preuve allors que les yeux de Diane Changerent mon vouloir à ne vouloir qu’amour ;
Ma volonté n’est plus volonté qu’à faux tiltre, Je voudroy’ n’aimer point, & j’ayme de ce jour Ce qui m’oste le choix, l’ame & le franc arbitre.

### LXVIII.

Cesl esthomac de marbre est-il pas suffisant Pour monstrer que le cœur qui là dedans s’emmure Comme luy est de marbre & d’estoffe plus dure Qu’un roc invariable, endurcy & pesant !
J’ayme bien la beauté du marbre reluisant, Mais je n’y puis graver ny terme, ny peincture ; Tableau sainct où mon nom servira de figure, Sois dur à l’effacer ainsi qu’en l’incisant,
Car si les diamants se gravent par les eaux. Et si l’on voit les rochz fenduz par les ruisseaux, Si du borgne Affricain le soin, les feux aussi
Parmy les rochz brisés firent chemin aux armes, Je graveray mon nom sur ce cœur endurcy, Le bruslant de mes feux, le mynant de mes larmes.

### LXIX.

Un povre serf bruslant d’un tel feu que le mien, Longtemps humilié, discourant à sa dame Son amour, sa confiance & sa volante flamme Eut pour response enfin qu’elle n’en croyait rien.
Un’ autrefois louant sa grace, son maintien, Ses vertus, sa beauté qui le tue & l’enflamme, Son corps digne des Cieux, la prison de son ame, Elle dit : « Taisez-vous ; car je le cognoy bien. »
Ha ! dame, qui n'es moins stupide qu’orgueilleuze, Deceuë que trompant, fiere que desdaigneuze, II faloit, pour respondre au vray & sagement,
Mettre au premier discours ta response derniere, Garder à tes bautez l’ignorance premiere, Et tu eusses cogneu ta faute & mon torment.

### LXX.

Diane, des le jour que l’esclair de ta face Affrianda mes yeux d’un appas enchanteur, Je n’ay peu adviser si je doy’ plus d’honneur A ta douce beauté, ta sagesse, ou ta grace :
L’une me brusle, & l’autre a fait transir de glace Mon espoir, la troisieme a mis dedans mon cœur Un vif pourtraict non feinct d’une feinte douceur, Fondement sablonneux où j’assieds mon audace ;
Ta beauté fit voler mon ardeur jusqu’aux Cieux, Ta sagesse l’asseure & fait esperer mieux, Tes gracieux accueils eslevent mon envie ;
Ta beauté me fera supporter ta rigueur, Ta sagesse pourra excuser mon erreur, Ta grace interinant la grace de ma vie.

### LXXI.

Les lys me semblent noirs, le miel aigre à outrance, Les rozes sentir mal, les œillets sans couleur, Les mirthes, les lauriers ont perdu leur verdeur, Le dormir m’est fascheux & long en votre absence.
Mais les lys fussent blancs, le miel doux, & je pense Que la roze & l’œillet ne fussent sans honneur, Les mirthes, les lauriers fussent verds du labeur, J’eusse aymé le dormir avecq’ vostre presence.
Que si loin de vos yeux à regret m’absentant, Le corps endurait seul, estant l’esprit content : Laissons le lys, le miel, rozes, œilletz desplaire,
Les myrthes, les lauriers des le printemps fletrir, Me nuire le repos, me nuire le dormir. Et que tout, hormis vous, me puisse estre contraire.

### LXXII.

Aprés avoir loué vos beautez ravissantes, Et ce que vos beaux yeux, & ce que le miroir Pour vous enorgueillir vous ont peu faire voir, De nos afflictions les causes si puissantes,
N’abatardissez pas ses immortelles plantes : Tant de belles couleurs ne soyent pour decevoir, Ne trompez pas les yeux, prenez plaisir d’avoir Et le sucre & le miel soubz les fleurs jaunissantes.
L’aigreur & l’amertume & suc empoisonneur Sont aux herbes des champs, aux plantes sans honeur Qui parent des deserts les solitaires plaines ;
Les arts, la nourriture, & l’origine en vous Ne vous permettent pas autre fruict que le doux, Ny de franches couleurs cacher de fauces graines.

### LXXIII.

Nos desirs font d’Amour la devorante braise, Sa boutique nos corps, ses flammes nos douleurs, Ses tenailles nos yeux, & la trempe nos pleurs, Noz souspirs ses souffletz, & nos seins sa fournaise ;
De courroux, ses marteaux, il tourmente nostre aize Et sur la dureté il rabbat nos malheurs, Elle luy sert d’enclume & d’estoffe nos cœurs Qu’au feu trop violent de nos cœurs il appaise,
Afin que l’appaisant & moüillant peu à peu II brusle d’avantage & rengrege son feu. Mais l’abondance d’eau peut amortir la flamme :
Je tromperay l’enfant, car pensant m’embraser, Tant de pleurs sortiront sur le feu qui m’enflame Qu’il noyera sa fournaise au lieu de l’arroser.

### LXXIV.

Ceux qui font à leur dos un innocent outrage. Enhardis à leur perte & sur soy courageux, Bourrelés des pechez & des tours vicieux, Qui reviennent au rouge en leur aspre courage,
Ont un’ humeur pareille à l’amoureuse rage. Je suis cruel sur moy, ils font cruelz sur eux, Ilz pensent meriter, & je me sen’ heureux, Comme ilz font de leurs coups, de mon propre dommage ;
D’un zele hypocritique ils perdent la pitié, Je suis impitoyable en ma folle amitié, Ils pleignent fort leurs maux, moy je ne puis me taire,
Mais ils sont repentans d’un enorme forfait, En ce poinct seulement nostre mal est contraire, Car si je fuis martyr, c’est pour n’avoir rien fait.

### LXXV.

Que peut une galere ayant perdu la rame, Le poisson hors de l’eau, la terre sans humeur, Un Roy sans son conseil, un peuple sans Seigneur, La salamandre froide ayant perdu la flamme ?
Que pourra faire un corps destitué de l’ame, Et le san orphelin par le coup d’un chasseur ? Beaucoup moins peut encor le triste serviteur Esgaré de son cœur, & des yeux de sa dame.
Helas ! que puis-je donc ? je ne puis que souffrir Et ma force me nuit m’empeschant de mourir. Je n’imagine rien qu’un desespoir d’absence,
Je puis cercher le fonds de ma fiere douleur, L’essence de tout mal, je puis tout pour malheur. Mais c’est à me guerir qu’on voit mon impuissance.

### LXXVI.

Le jardinier curieux de ses fleurs, De jour en jour beant leur accroissance, Ardent les voit, & les espie, & pense Qu’elles ont trop encoffré leurs couleurs ;
Mais lorsqu’au lict il endort ses labeurs, Son jardin fait, ce semble, en son absence Plus de profit que quand par sa presence Il amusoit des herbes les rigueurs ;
J’en suis ainsi m’esloignant de mon feu : Je l’ai trouvé en mon repos accreu. Comme il est né s’accroissant de paresse
Sans moy, sur moy il monstre ses efforts, Il me poursuit lors que je le delaisse, C’est un malheur qui veille quand je dors.

### LXXVII.

Je desploroy’ le sort d’une branche orpheline D’un saulle my-mangé que la rustique main Faisoit servir d’appuy à un sep inhumain Ingrat de ce qui l’ha preservé de ruyne.
La mort proche l’asseche, & du sep la racine Luy oste la substance encor, il pousse en vain Les cyons malheureux qu’un trop chaud lendemain Ou un bize trenchant en un coup extermine.
Las ! je t’immortalise, & te deffends du port De l’oubly tenebreux, tu me donnes la mort, Faisant fener, mourir ma tendrette esperance :
Quand sans espoir j’espere une fin à mes pleurs, Tu me meurtris, ingratte, au jour de ma naissance, Des ventz de mes souspirs, des feux de mes douleurs.

### LXXVIII.

Soubz un œil languissant & pleurant à demy, Soubz un humble maintien, soubz une douce face, Tu cache un faux regard, un esclair de menace, Un port enorgueilly, un visage ennemi ;
Tu as de la douceur, mais il y a parmy, Les six parts de poison, dessoubz ta bonne grace Un desdain outrageux à tous coups trouve place ; Tu aymes l’adversaire & tu hais ton amy,
Tu fais de l’asseuree & tu vis d’inconstance ; Ton ris sent le despit : somme la contenance Est semblable à la mer qui cache tout ainsi
Soubz un marbre riant les escueils, le desastre, Les ventz, les flotz, les mortz : ainsi fait la marastre Qui desguise de miel l’aconite noircy.

### LXXIX.

Je ne m’estonne pas si du ciel adultère L’impudique Venus conçeut furtivement Le bourreau, des humains l’ingenieux tourment, Et des espritz bien nez le venimeux cautere.
Amour, je croys qu’allors que ton malheureux pere Fust au lict de Vulcan, c’estoit signallement Au jour que du deluge il fit cruellement Estrangler par Thetis Cybelle nostre mère ;
Le Saturne ennemy qui dominoit le jour De ton enfantement tel ascendant amour Fust le signe des pleurs, dont la terre regorge ;
Mais pourquoy justement ne permit le destin Que le deluge ait peu, de ce filz de putain Coupper les coups, les jours, la naissance & la gorge ?

### LXXX.

On dit que la vapeur des mynes sulphurees Repousse contre mont une secrette humeur Des veines de la terre, & de cesle liqueur Sont comme en l’alembicq’ les sources engendrees.
Qui voudra voir en moy ces choses comparees, Qu’il regarde comment la secrette chaleur Qui m’eschauffe le sang sait monter de mon cœur Aux sources de mes yeux les larmes desserees.
Ceste source fumante est de souffre & d’alun Par qui mes pleurs ne sont d’un usage commun ; Les Bains de Bar-le-Duc nous portent medecine
Par ces deux mineraulx dont ils sont estoffez, Mes pleurs sont médecins des maux de ma poictrine, Plus amers que l’alun, plus que souffre eschauffez.

### LXXXI.

Beau soleil qui exhale & chasse les vapeurs, Qui metz la terre en poudre, & l’enyvres de l’onde, Cause des changements & bel ame du monde, A quoy les changements & maux, desquels je meurs,
Cette belle inconstance est mere des faveurs, Du ciel ce beau changer pare la terre ronde : Qu’il change ausi ma dame, en sorte qu’elle fonde En amours, en plaisirs, en peines & en pleurs.
Cest astre qui me luit des rayons de son œil Fait en moy ce que fait au monde le soleil, Exhale mes humeurs, & puis les fait dissoudre,
Tousjours reduict en cendre, ou noyé de ruisseaux, Aujourd’huy asseché, par le chault mis en poudre, Le lendemain ma vie est un deluge d’eaux.

### LXXXIL

Je voyoy’que le ciel aprés tant de chaleurs Prodigeoit mille fleurs ſur la terre endurcye : Puis je voyoy’comment ſa rigueur amollie Faiſoit naiſtre de là le printemps & les fleurs.
J’arroſe bien ainſi & trempe de mes pleurs Le ſein de ma Deeſſe, & ma force affaiblie, Mes yeux fonduz en eau, ces breches de ma vie, N’ont attendry ma dame & noyé mes ardeurs.
Des neiges, des frimatz, & meſmes des orages La terre eſcloſt ſon fruict, & ſes riches ouvrages Qu’un doux air puis apprés flatte de ſes ſouſpirs :
Helas ! je ſouffre bien les enniuieuſes guerres Des cieux, des ventz, les froids, les pluyes & les tonnerres, Mais je ne voy’ni fleurs, ni printemps, ny zephirs !

### LXXXIII.

Ce doux hyver qui eſgale ſes jours A un printemps, tant il eſt amiable, Bien qu’il ſoit beau, ne m’eſt pas agréable,’ J’en crain’la queuë, & le ſuccez touſjours ;
J’ay bien apprins que les chaudes amours Qui au premier vous ſervent une table Pleine de ſuccre & de metz delectable Gardent au fruict leur amer & leurs tours :
Je voy’deſja les arbres qui boutonnent En mille neuz, & ces beautez m’eſtonnent : Eſt une nuict ce printemps eſt glacé ;
Ainſi l’amour qui trop ſerein s’advance Nous rit, nous ouvre une belle apparence, Eſt né bien toſt & bien toſt effacé.

### LXXXIV.

Ores qu’on voit le ciel en cent milles bouchons Cracheter sur la terre une blanche dragee, Et que du gris hyver la perruque chargee Enfarine les champs de neige & de glaçons,
Je veux garder la chambre, & en mille façons Meurtrir de coups plombez ma poictrine outragee, Rendre de moy sans tort ma Diane vengee, Crier mercy sans faute en ses tristes chansons.
La nuë face effort de se crever, si ay-je Beaucoup plus de tormentz qu’elle de brins de neige, Combien que quelquefois ma peine continue
Des yeux de ma beauté sente l'embrassement, La neige aux chauds rayons du soleil diminue, Aux feux de mes soleils j’empire mon torment.

### LXXXV.

Desja la terre avoit avorté la verdure Par les silions courbez, lorsqu’un fascheux hyver Dissipe les beautéz, & à son arriver S’accorde en s’opposant au vouloir de nature,
Car le froid envieux que le bled verd endure, Et la neige qui veut en son sein le couver S’oppose à son plaisir afin de le sauver, Et pour, en le sauvant, luy donner nourriture.
Les espoirs de l’amour sont les bleds verdissàntz, Le desdain, les courroux sont frimatz blanchissantz : Comme du temps fascheux s’esclot un plus beau jour,
Soubz l’ombre du refus la grâce se reserve, La beauté du printemps soubz le froid se conserve, L’ire des amoureux est reprise d’amour.

### LXXXVI.

Par ses yeux conquerans fust tristement ravie Ma serve liberté, en la propre saison Que le soleil plus chault reprend sur l’orison Sa course d’autre part qu’il ne l'a poursuivie,
Et au poinct proprement du soltice, ma vie S’engageant par les yeux, enchaina sa raison, Et garda des ce jour la chaine, la prison, Les martyrs, les feux, les geenes & l’envie.
Je me sen’ en tout temps que c’estoit au plus haut Des flambeaux de l’esté, puis que ce jour si chaud Mille feux inhumains dans le sein m’a planté,
Sur qui l'hyver glacé n’a point eu de puissance : Ma vie n’est ainsi qu’un eternel esté, Mais je ne cueille fruict, espics, ne recompense.

### LXXXVII.

On ne voit rien au ciel, en la terre pezante, Au feu, en l'eau, à l’air, qu’en le considérant Mon esprit affligé n’aille se martirant, Et mon ame sur soy cruellyze insolente,
Quand une ame celeste, une paresse lente A me donner la vie, un brandon devorant, Une mer d’inconstance, & un esprit courant Possedent la beauté qui seule me tourmente.
Elle a reçeu des cieux sa celeste grandeur, Sa durté de la terre, & du feu la chaleur, L’inconstance de l’eau, & de l’air la colerre,
Si que, belle endurcye, elle peut s’esgaller D’ardeur, sans se brusler, d’inconstance legere Au ciel & à la terre, à l’onde, à l’eau, à l’air.

### LXXXVIII.

Diane, en adorant tant de divinitez Dont le rond monstre en toy la parfaicte figure, Je recherche la cause au malheur que j’endure Dessus ton naturel, & tes proprietez :
Tu es l’astre du froid & des humiditez Et les eaux de la mer te suivent de nature, De là sort ton desdain, ta glace, ta froidure, Et les flotz de mes pleurs suivent tes volontez
Dont je fuis esbahi, qui fait que ceste flamme Oui n’a autre vigueur que des feux de mon ame N’a peu estre amortie au milieu de tant d’eaux :
Noye, gresle, Deesse, une braise mortelle, Ou je blaphameray frenetiq’ de mes maux, T’appellant en courroux trop foible, trop cruelle.

### LXXXIX.

Diane, ta coustume est de tout deschirer, Enflammer, desbriser, ruiner, mettre en pièces, Entreprinses, desseins, esperances, finesses, Changeant en desespoir ce qui fait esperer.
Tu vois fuir mon heur, mon ardeur empirer, Tu m’asseure du lact, du miel de tes caresses, Tu refondes les coups dont le cœur tu me blesses Et n’as autre plaisir qu’à me faire endurer,
Tu fais brusler mes vers lorsque je t’idolastre, Tu leur fais avoir part à mon plus grand desfastre : « Va au feu, mon mignon, & non pas à la mort,
Tu es esgal à moy, & feras tel par elle, » Diane repen’ toy, pense que tu as tort Donner la mort à ceux qui te sont immortelle.

### XC.

Un clair voyant faucon en volant pour riviere Planait dedans le ciel, à se fondre appresté Sur son gibier bloty, mais voyant à costé Une corneille, il quitte une poincte premiere.
Ainsi de ses attraictz une maitresse fiere S’eflevant jusqu’au ciel m’abbat soubz sa beauté, Mais son vouloir volage est soudain transporté En l’amour d’un corbeau pour me laisser arriere.
Ha ! beaux yeux obscurcis qui avez pris le pire, Plus propres à blesser que discrets à eslire, Je vous crain’, abbatu ainsi que fait l’oiseau
Qui n’attend que la mort de la serre ennemie, Fors que le changement lui redonne la vie, Et c’est le changement qui me traine au tombeau.

### XCI.

Celle là qui abecha De froid venin son enfance Et longtemps d’autre substance Ne cogneut & ne macha
Mourut lors qu’elle tascha De prendre la cognoissance Du doux, & par l’inconstance Doucement la mort cercha.
Ainsi moy qui jusqu’icy N’ay gouste que le soucy, L’amer, les pleurs & la braise,
Si je n’empruntoy’ un cœur Qui eust esté nourri d’aise, Je mourroy’ de la douçeur.

### XCII.

Si mes vers innocentz ont fait à leur deçeu Couroucer vostre front d’une faute imprudente, C’est l'amour qui par eux vostre louange chante, Amour a fait le mal, si du mal y a eu :
Lichas l'infortluné porta ainsi deçeu Au filz d’Amphitrion la chemise sanglante. Telle fut la priere, & folle & ignorante, De la mere du Dieu par le fouldre conçeu :
Vous avez à l’amour bandé l'ame & la veuë, L’amour ha de raison la mienne despourveuë, Si nous avons failly, d’où viendra le deffaut ?
Excusez les effectz de l’amour aveuglee, Excusez la fureur ardente & desreglee, Puisque ce n’est point crime, où l'innocence faut.

### XCIII.

Je confesse, j’eu tort, quand d’un accent amer, Sans feindre, j’esclatay mes passions sans feinte : Je devoys retenir ceste douleur esteinte Sans prodiguer ainsi les nymphes dans la mer.
Mais quoy ! ma passion est trop forte à charmer Pour deffendre à mes vers de l’avoir tant depeinte, Si non que pour nourrir l'espérance sans crainte Vous me donnez de quoy bien rire, & bien aymer,
Vous verriez mignarder une Venus pudique, Mille Cupidonneaux, & ma fureur tragique, Et mon luct & ma muse auront un autre but :
Diane, essayez donc si je sçauroy’ escrire, Folaslre fredonner de la muse & du lut Un plaisir de l’amour aussi bien qu’un martire.

### XCIV.

Si vous voyiez mon cœur ainsi que mon visage, Vous le verrez sanglant, transpercé mille fois. Tout bruslé, crevassé, vous seriez sans ma voix Forcee à me pleurer, & briser vostre rage.
Si ces maux n’appaisoyent encor’ vostre courage, Vous feriez, ma Diane, ainsi comme nos Rois. Voyant vostre pourtraict souffrir les mesmes loix Que fait vostre subject qui porte vostre image :
Vous ne jettez brandon, ne dard, ne coup, ne traict, Qui n’ait avant mon cœur percé vostre pourtraict. C’est ainsi qu’on a veu en la guerre civile
Le Prince foudroyant d’un outrageux canon La place qui portoit ses armes & son nom, Destruire son honneur pour ruiner sa ville.

### XCV.

Sort inique & cruel ! le triste laboureur Qui s’est arcué le dos à suivre sa charruë, Qui sans regret semant la semence menuë, Prodigua de son temps l’inutile sueur,
Car un hyver trop long estouffa son labeur, Luy desrobbant le ciel par l’espais d’une nuë, Mille corbeaux pillarts saccagent à sa veuë L’espic demy pourri, demy sec, demy meur :
Un esté pluvieux, un automne de glace Font les fleurs, & les fruictz, joncher l'humide place. A services perdus ! A vous, promesses vaines !
A espoir avorté, inutiles sueurs ! A mon temps consommé en glaces & en pleurs, Salaire de mon sang, & loyer de mes peines !

### XCVI.

Je brusle avecq’ mon ame & mon sang rougissant Cent amoureux sonnetz donnez pour mon martire, Si peu de mes langueurs qu’il m’est permis d’escrire, Souspirant un hecate, & mon mal gemissant.
Pour ces justes raisons j’ai observé les cent : A moins de cent taureaux on ne fait cesser l'ire De Diane en courroux, & Diane retire Cent ans hors de l'enfer les corps sans monument.
Mais quoy ? puis-je cognoistre au creux de mes hosties, A leurs boyaux fumans, à leurs rouges parties Ou l'ire, ou la pitié de ma divinité ?
Ma vie est à sa vie, & mon ame à la siene, Mon cœur souffre en son cœur : la Tauroscytiene Eust son desir de sang de mon sang contenté.

### XCVII.

Ouy, je suis proprement à ton nom immortel Le temple consacré, tel qu’en Tauroscytie Fust celuy où le sang appaisoit ton envie, Mon esthomac pourpré est un pareil autel :
On t’assommoit l’humain, mon sacrifice est tel, L’holocoste est mon cœur, l’amour le sacrifie. Les encens mes souspirs, mes pleurs sont pour l’hostie L’eau lustralle, & mon feu n’est borné ny mortel.
Conserve, Deité, ton esclave & ton temple, Ton temple & ton honneur, & ne suy’ pas l'exemple D’un pendart boute-feu qui, bruslant de renom,
Brusla le marbre cher, & l’ivoyre d’Epheze. Si tu m’embrasses plus, n’atten’ de moy sinon Un monceau d’os, de sang, & de cendre, & de braize.

### XCVIII.

Ce n’est pas un dessein formé à mon plaisir, Je n’ay pris pour mon blanc de tirer à l’utile, Le visage riant du doux & du facile N’a incliné mon cœur ni mon ame à choisir,
Je n’ay point marchandé au gage du plaisir ; Nature de sa main, de son art, de son stile A escript sur mon front l’amour du difficile. Tire au ciel mes pensers contents du seul desir,
Clair astre qui si haut m’esleves & m’incline, Que je meure aux rayons de ta beauté divine, Pareil au beau Clitye amoureux du soleil,
Qui seche en le suivant, & ne pouvant plus vivre, Ne regrette en mourant & en fermant son œil Que de ne plus languir, l'adorer & le suivre.

### XCIX.

Soupirs espars, sangloti en l'air perdus, Tesmoins piteux des douleurs de ma genne, Regretz trenchantz avortez de ma peine, Et vous, mes yeux, en mes larmes fondus,
Desirs tremblantz, mes pensers esperdus, Plaisirs trompez d’une esperance vaine, Tous les tressaulz qu’à ma mort inhumaine Mes sens lassez à la fin ont renduz,
Cieux qui sonnez apprés moy mes compleintes, Mille langueurs de mille mortz esteinctes, Faites sentir à Diane le tort
Qu’elle me tient, de son heur ennemie, Quand elle cerche en ma perte sa vie Et que je trouve en sa beauté la mort !

### C.

Au tribunal d’amour, appres mon dernier jour, Mon cœur sera porté diffamé de bruslures, II fera exposé, on verra ses blessures, Pour congnoistre qui fit un si estrange tour,
A la face & aux yeux de la céleste Cour Où se prennent les mains innocentes ou pures ; II seignera sur toy, & compleignant d’injures II demandra justice au juge aveugle Amour :
Tu diras : C’est Venus qui l'a fait par ses ruses, Ou bien Amour, son filz : en vain telles excuses ! N’accuse point Venus de ses mortels brandons,
Car tu les as fournis de mesches & flammesches, Et pour les coups de traict qu'on donne aux Cupidons Tes yeux en sont les arcs, & tes regards les flesches.